Ritratt: Elias Schafer / Pixabay  Melita Limited tistma li mill-inqas 176,000 persuna raw il-finali tal-Euro 2020 bejn l-Italja u l-Ingilterra live mid-dar. TVM, li xandar il-partita b'kummentarju Taljan, attira stima ta' udjenza tat-TV ta' 48,000 filwaqt li TVM2, li xandar il-partita b'kummentarju Ingliż, attira stima ta' udjenza ta' 129,000. L-udjenza totali tat-TV live għall-finali qabżet dawk għas-semi-finali b'madwar 20,000 telespettatur fejn fil-logħba Italja kontra Spanja attirat 154,000 telespettatur u dik tal-Ingilterra kontra d-Danimarka laħqet ftit iktar minn 156,000 telespettatur. Simon Poljsak, Product Manager – Television ma' Melita Limited, qal, "Is-saħħa tal-futbol li jġib in-nies flimkien quddiem is-settijiet tat-TV tagħhom jibqa' evidenti ħafna, speċjalment hawn Malta, bl-Ingilterra u l-Italja jaslu sal-finali tal-Euro 2020. Il-mudell għall-kalkolu tan-numri tal-udjenza huwa vvalidat statistikament biex jiġi żgurat li l-imsieħba kummerċjali tagħna jkollhom ċertezza dwar in-numru ta' nies li qed jaraw programmi partikolari, bl-isport ikun wieħed mill-akbar attrazzjonijiet." Dan it-tagħrif twassal minn BPC International.